Man in snymasjien vasgevangDie snymasjien waarin die man vasgesit het. (Foto: Netcare911) ŉ Man is Vrydag beseer toe hy verstrengel geraak het in ŉ snymasjien op ŉ industriële perseel naby Durban. “Netcare911 se paramedici het Vrydag gereageer op ŉ voorval by ŉ industriële perseel in Westmead, wes van Durban. Volgens inligting vanaf die toneel blyk dit dat die man deur ŉ masjien wat metaal sny, ingetrek is,” sê Shawn Herbst, woordvoerder van Netcare911. Met paramedici se aankoms op die toneel het die man se bene in die masjien vasgesit. “Kragtoevoer na die hele perseel is afgeskakel en die perseel is gesluit voordat ŉ lewensreddertegnikus hidrouliese toerusting gebruik het om die man, wat erg vasgesit het, te bevry.” Nadat die man bevry is, is hy op die toneel gestabiliseer en daarna na ŉ nabygeleë hospitaal geneem.